《次韵送沈时旸参议提督福建银课》
明代·程敏政

上京才喜坐逢君，行省那堪手更分。粤地山场今责贡，隐侯家世旧崇文。

芝书戒晓颁官露，桂楫凌秋动水云。此日牙绯应暂别，汉庭香篆待重薰。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。